SKRIFTLIG FORESPØRGSEL E-1404/02

af Jean-Maurice Dehousse (PSE) til Kommissionen

(16. maj 2002)

Om: Forekomst af akrylamid i fødevarer

En gruppe forskere fra Stockholms universitet meddelte onsdag den 24. april d.å., at de havde konstateret dannelse af akrylamid i stivelsesholdige fødevarer ved opvarmning til høje temperaturer. Det drejer sig om basisfødevarer som brød eller kiks, for ikke at tale om morgenmadsprodukter og pommes frites, der ifølge undersøgelsen kunne indeholde særlig store mængder af akrylamid. Dette stof kan ved indtagelse i store mængder udover at være kræftfremkaldende også påvirke nervesystemet og forårsage impotens og lammelser.

Oplysningerne føjer sig til resultaterne af de undersøgelser, som Den Videnskabelige Komité for Toksicitet, Økotoksicitet og Miljø har ladet udføre vedrørende tilstedeværelsen af akrylamid i forbindelse med rensning af spildevand. Ifølge disse analyser, som blev fremlagt i oktober 2000, kunne dette have mulige neurotoksiske virkninger for mennesker.

Hvilke foranstaltninger agter Komissionen på denne baggrund at træffe eller foreslå på europæisk plan for at tage højde for de nyeste elementer i denne situation, når man ved, at der ikke er tale om nogen ny trussel, men snarere om påvisning af en risiko, som vi alle har være udsat for i flere generationer, og når de svenske myndigheder samtidig vurderer, at dette stof årligt forårsager mellem 200 og 600 nye kræfttilfælde alene i Sverige?

Svar afgivet på Kommissionens vegne af David Byrne

(21. juni 2002)

Den 24. april 2002 offentliggjorde den svenske nationale fødevaremyndighed nye resultater om akrylamid i fødevarer. Der blev konstateret et højt niveau i kulhydratholdige fødevarer, der fremstilles ved høje temperaturer, især ved stegning og bagning.

Akrylamid er kendt for eventuelt at fremkalde kræft, selvom dets dannelse i fødevarer ikke er blevet belyst før denne undersøgelse. Forbedringer og nye udviklinger inden for analytiske metoder har ført til, at man har fundet ud af, at nogle tilberedningsformer kan føre til dannelse af akrylamid i fødevarer. Mekanismen, hvorved dette opstår, er ikke klarlagt.

Som for alle nye videnskabelige udviklinger skal den svenske metode valideres. Ikke desto mindre offentliggjorde det engelske fødevareagentur (United Kingdom Food Standards Agency) den 17. maj 2002 resultater, der bekræftede de svenske resultater. Et begrænset antal prøver blev afprøvet i begge undersøgelser, og det er klart, at dette emne skal undersøges yderligere i dybden.

Kommissionen har anmodet medlemsstaterne og repræsentanterne for erhvervslivet om at undersøge dette emne og fremskaffe oplysninger herom. Sideløbende hermed har Kommissionen taget skridt til at rådføre sig med Den Videnskabelige Komité for Levnedsmidler om de videnskabelige aspekter af dette emne. Endvidere arbejder Kommissionen sammen med Verdenssundhedsorganisationen, der vil afholde en international høring af eksperter om dette emne i slutningen af juni 2002.

Kommissionen undersøger i øjeblikket, hvordan man kan anvende den kohorteundersøgelse European Prospective Investigation of Cancer and nutrition (EPIC), der har fået økonomisk støtte under Europa mod kræft-programmet i mere end 10 år, med henblik på at finde svar på spørgsmålet om relativ risici for at få kræft som følge af akrylamid i fødevarer. EPIC koordineres af IARC (International Agency for Research on Cancer) under Verdenssundhedsorganisationen. Undersøgelsen omfatter ca. 500 000 europæiske deltagere fra ni medlemsstater og Norge. Fireogtyve forskellige forskningscentre følger deltagernes ernæringsmæssige vaner i tiden forud for konstateringen af kræft. Det udgør en ideel ramme til behandlingen af spørgsmålet om en indtil videre ikke-rapporteret risiko for at få kræft ved akrylamid i fødevarer.

I Kommissionens nuværende rammeprogram for forskning findes der ingen europæiske samarbejdsprojekter om akrylamid i fødevarer. Indkaldelsen af forslag til det nye rammeprogram for forskning vil om nødvendigt kunne indeholde emner herom.

De tilgængelige oplysninger er klart begrænsede på nuværende tidspunkt. En foreløbig vurdering vil medvirke til at fastslå, hvilken risiko dette emne, der for nylig er blevet indkredset, kan udgøre.